Kahe lähema hõimu üliõpilaskonna suhete sõlmimine teineteisega on iseenesest mõistetav, kuid soome ja eesti üliõpilaskonna vahel puudus see suurema osa möödunud sajandist täiesti. Eesti üliõpilased kuulusid veel haruldaste nähtuste hulka; rasked poliitilised ja majanduslikud olud sulgesid eesti noortele meestele ukse ülikooli. Soomlasi käis küll suuremal arvul Helsingi ülikoolis, aga need ei tundnud mingisugust põhjust Eestit külastada. Harukorral ilmus mõni soome õpetlane, nagu E. Lönnrot, A.  Ahlqvist, J. Krohn j. n. e., siia keelega tutvunema. Ka tegid soomlased tutvust esimese eesti laulupeo puhul 1869. a. Jannsenite perekonnaga.